তারপর তো ভিড়ও বাড়ল, কথাও বাড়ল, নিমাইকেও চেনে না, সাঁতরাকেও চেনে না, এমন মানুষজনও এসে গেল আর সকলেই যে যার মতো জেনে ফেলল, নিমাইকে কুড়ি টাকার লোভ দেখিয়ে চন্দ্র সাঁতরা খালে নামিয়েছিল তার চোরাই পাইপ তোলাতে ও একবার নিমাই নাকি উঠে পড়েছিল, ‘নিচের জলে খুব টান, থাক আজ’। তখন নাকি সাঁতরা বলেছিল, ‘কাল সকাল থেকে তো আবার জল ঝরবে, না-হয় আরো পাঁচ টাকা বেশি দেব, তুই দেখ আরেকবার।’ আর সেই দ্বিতীয়বার নেমেই নিমাই আর ওঠেনি।